Škola umeleckého priemyslu (Prešov, Vodárenská 3)

Škola umeleckého priemyslu je stredná škola v Prešove na Vodárenskej ulici. Štúdium na škole je denné štvorročné a končí maturitnou skúškou. Učebný plán je zostavený zo všeobecno-vzdelávacích predmetov, spoločných pre všetkých študentov, ale aj odborných predmetov, špecificky určených podľa jednotlivých študijných odborov.
História.
V roku 1960 vzniklo učilište, ktoré nieslo názov "Odborné učilište Okresného stavebného podniku v Prešove" so sídlom v Sabinove. Toto učilište zabezpečovalo vyučovanie iba v učebnom odbore murár. V roku 1971 bola odovzdaná pre školu nová budova na Vodárenskej ulici v Prešove. Škola zabezpečovala vyučovanie v rôznych profesiách stavebného zamerania pre malé podniky miestneho hospodárstva vo Východoslovenskom kraji. Postupne škola menila názov až do roku 1993, kedy ministerstvo školstva, pod ktoré škola patrila, osvedčilo a potvrdilo označenie "Stredné odborné učilište (SOU)".
Od školského roka 1992/93 boli postupne zavádzané do siete našej školy nové odbory umelecko-remeselného zamerania. Ako prví to boli "umeleckí rezbári" a "umeleckí kováči". Postupne každý rok sme otvárali nové odbory. Pribudli "umeleckí stolári, umelecké čipkárky" a "umeleckí keramici." Väčšina absolventov týchto učebných odborov pokračovala v nadstavbovom štúdiu, čím žiaci získavali úplné stredoškolské vzdelanie.
Pre potreby východoslovenských divadiel otvorila naša škola od roku 1998 nové študijné odbory "scénických umelecko-remeselných prác" so zameraním na "parochniarske" a "maskérske práce", "kroje" a "kostýmy" aj "maľbu dekorácií a interiérov". Nové krajské mesto Prešov malo snahu o získanie čo najvyššieho kreditu v umeleckom vzdelávaní. Preto sme na škole začali vyučovať žiakov v štvorročných študijných odboroch úžitkového výtvarníctva v "strednej umeleckej škole (SUŠ)" v odboroch "propagačné výtvarníctvo", "grafická úprava tlačív" a "tvorba hračiek a dekoratívnych predmetov". Zavedením týchto študijných odborov získala škola celoslovenskú pôsobnosť.
Dňa 1. 7. 2001 bola Krajským úradom v Prešove zriadená "Združená stredná umelecká škola", ktorá vznikla spojením Stredného odborného učilišťa a Strednej umeleckej školy. Tým bola vlastne zavŕšená legislatívna prestavba školy.
V zmysle vyhlášky MŠ SR č. 314/2008 Z. z. o stredných školách a o zozname študijných odborov a učebných odborov, v ktorých sa vyžaduje overenie špeciálnych schopností, zručností alebo nadania bol škole vydaný dodatok k zriaďovacej listine, na základe ktorého sa škola od 1. 9. 2008 premenovala na "Strednú odbornú školu na Vodárenskej ulici č. 3 v Prešove."
Vzhľadom na typ a zameranie školy, škola podala žiadosť o zmenu názvu a od 1. 1. 2009 bola premenovaná na Strednú umeleckú školu. 
Podľa predpisov účinných od 1. septembra 2019 je Stredná umelecká škola premenovaná na Školu umeleckého priemyslu.
V súčasnosti sa na škole vyučujú štvorročné študijné odbory umelecko-remeselného zamerania, ako sú "propagačné výtvarníctvo", "grafický dizajn", "reklamná tvorba", "grafický a priestorový dizajn", "fotografický dizajn", "odevný dizajn, dizajn exteriéru" a "dizajn interiéru". Absolventi týchto odborov získavajú po ukončení štúdia úplné stredoškolské vzdelanie (maturitu) a väčšina z nich pokračuje v štúdiu na vysokej škole.
Aktuálne sme jediná stredná škola v rámci východného slovenska ponúkajúca vzdelanie v študijnom odbore 8614 M Dizajn interiéru.